ET Euroopa Liidu Teataja C 322/33

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase muutmistaotluse avaldamine

2009/C 322/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„PROSCIUTTO TOSCANO”

EÜ nr: IT-PDO-0217-1494-10.06.2005

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga — Märgistamine —  Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Toote keemilised ja keemilis-füüsikalised omadused on üksikasjalikumalt täpsustatud ning pakendamismeetodid on määratud kindlaks määruse (EÜ) nr 519/2006 kohaselt.

Tooraine omadused on täpsemalt kirjeldatud, et esile tuua kontrolliasutuse kontrollitavad tunnused.

On sätestatud eeskirjad, milles käsitletakse enne töötlemise alustamist tagasingile kinnitatavat metallist plommi, millega tagatakse identifitseerimine ja seega toote jälgitavus.

Liha korrastamise puhul esitatakse reieluupeast eraldatava lihakoguse suurus veelgi täpsemalt, et tagada singile ümar kuju, mille tarbija võib hõlpsasti ära tunda.

Lõpptootel on põletusmärk, mille abil hiljem toote päritolu ja jälgitavust tagada.

3.2. Tootmismeetod:

Selleks et kaitsta asjaomase toote mainet, tagades mitte üksnes selle autentsuse, vaid ka kvaliteedi ja omaduse, peeti otstarbekaks täpsustada, et viilutamine ja pakendamine peavad toimuma määratletud geograafilises piirkonnas. Tarbijad hindavad sinki „Prosciutto Toscano”, sest see on hästi laagerdunud, tiheda tekstuuriga, tihedalt koos püsivate lihaskihtidega ning väga täpse niiskustasemega, singi viil jääb lõikamisel tihe ja ühtlane. Lõpptarbija jaoks peavad kõnealused omadused olema esindatud turul saadaoleva toote „Prosciutto Toscano” kõikide variantide puhul, st viilutatud ja pakendatud tootel peavad olema samad omadused kui tervest singist lõigatud viilul. Tarbijate jaoks nende nõuete tagamiseks on toote „Prosciutto Toscano” tootmismeetodiga ette nähtud, et viilutamiseks ja pakendamiseks määratud tagasingid peavad kaks kuud kauem laagerduma.

Viilutamiseks ja pakendamiseks määratud tagasinkide nagu ka konditustatud lihatükkide laagerdamine kindlaks määramata ajavahemiku jooksul ja sätestatud tingimustest erinevates keskkonnatingimustes võib põhjustada selliste tunnuste tekkimist, mis ei ole tootele „Prosciutto Toscano” omased, nagu näiteks ebatavalise hallituse teke, valgu keemilist indeksit muutev ebatavaline valgu vähenemine või isegi rasvkoe osa rääsumine sel määral, et singi maitse ja lõhn erinevad oluliselt tarbijate poolt traditsiooniliselt hinnatud toote vastavatest omadustest. Teatavatest keskkonna ja ladustamise tingimuste kombinatsioonist (sh laagerdumisruumide liiga kõrge temperatuur ja õhuvool) tekkinud rääsumine põhjustab olulisi muudatusi rasvkoes, mis võib muutuda kollaseks ja kaotada tihkuse, tekitades lenduvaid orgaanilisi ühendeid, mis annavad tootele rääsunud lõhna. Kõnealused muudatused võivad oluliselt teisendada toote omadusi, mis on seotud rasva värvi ja tihedusega ning rasva kinnitumisega lihaskoe külge. Lisaks sellele võib liha ja rasva enne pakendamist õhu kätte jätmine põhjustada singi söödava pealispinna tugevat oksüdeerumist, singi värvuse tumepruuniks muutumist ning lihaskoe välispinna kuivamist või liigniiskuse korral pehmeks muutumist.

3.3. Märgistamine:

Toorainele ja singile kinnitatud logole lisatakse eraldi jagu, mis vastab eeskirjades sätestatud tunnustele ning millega tagatakse jälgitavus ja kontroll kogu tootmistsükli vältel.

KOKKUVÕTE

NÕUKOGU MÄÄRUS (EÜ) nr 510/2006

„PROSCIUTTO TOSCANO”

EÜ nr: IT-PDO-0217-1494-10.06.2005

KGT ( ) KPN ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole e forestali Aadress: Via XX Settembre 20 00187 Roma RM ITALIA Tel +39 0646655104 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Consorzio del Prosciutto Toscano Aadress: Via G. Marignolli 21/23 50127 Firenze FI ITALIA Tel +39 0553215115 Faks +39 0553215115 E-post: — Koosseis: tootjad/töötlejad ( X ) muud ( )

3. Toote liik:

Klass 1.2. – Lihatooted

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Prosciutto Toscano”

4.2. Toote kirjeldus:

Turule lubatud tootel „Prosciutto Toscano” on järgmised füüsilised, organoleptilised, keemilised ja keemilis-füüsikalised omadused: kaarjas ülaosa, mis tekib tänu lihavale servale, mis ulatub kuni 8 cm üle reieluupea; kaal on 8–9 kg, kuid mitte kunagi vähem kui 7,5 kg; viilutamisel on liha värvus kahvatupunasest helepunaseni; lihaskoes on vähesel määral rasva; roosade triipudega valge nahaalune rasv on tihke, selle kihid on eraldamatud ning see kinnitub hästi lihaskoe külge.

Tootel „Prosciutto Toscano” on suitsutamise ja laagerdamise traditsiooniliste meetodite kasutamisest tulenev aromaatse lõhnaga hõrk, kuid pikantne maitse.

Keemilised ja keemilis-füüsikalised omadused võib kokku võtta järgmiselt:

sool (väljendatud naatriumkloriidina) % kuni 8,3 lihaskoe niiskus % kuni 61,0 valgu keemiline indeks % kuni 30,0 nitraadid ja nitritid kokku kuni 95 ppm.

4.3. Geograafiline ala:

Singi „Prosciutto Toscano” tootmiseks kasutatav liha peab olema saadud Lombardia, Emilia Romagna, Marche, Umbria, Lazio ja Toscana maakonnas kasvatatavatelt sigadelt.

Toodet „Prosciutto Toscano” suitsutatakse, viilutatakse ja pakitakse traditsioonilises tootmispiirkonnas, mis hõlmab kogu Toscana maakonda.

4.4. Päritolutõend:

Toodete jälgitavuse tagab kogu tootmistsükli vältel toimuv kontroll, mida kontrolliasutus teostab määruse (EMÜ) nr 510/2006 kohaselt.

4.5. Tootmismeetod:

Tootmismeetodiga on ette nähtud, et punktis 4.3 osutatud maakondades sündinud, kasvatatud ja tapetud sead ei tohi kaaluda alla 160 kg (± 10 %) ning peavad olema vähemalt üheksa kuud vanad. Toode „Prosciutto Toscano” saadakse puhtatõuliste raskete sigade või traditsiooniliste Itaalia Large White'i või Landrace'i tõugu sigade värsketest tagasinkidest.

Kohe pärast sea tapmist rümbast eraldatud tagasingid külmutatakse vähemalt 24 tunni jooksul temperatuuril – 2 ja + 2 °C vahel. Seejärel tagasingid korrastatakse. Värskelt korrastatud tagasink peab kaaluma kuni 11,8 kg.

Enne suitsutamist kontrollib tootja tagasinkide vastavust nõuetele ja kinnitab igale tagasingile metallist plommi – ümmarguse roostevabast terasest märgi, millel on pressitud tähed „P.T.” ja suitsutamise alguskuupäev, märgituna kuu (Rooma numbritega) ja aastaga (kõnealuse aasta kaks viimast numbrit). Kui plomm on kinnitatud vastavat masinat kasutades, ei ole seda võimalik eemaldada.

Tagasinkide suitsutamine algab soolamisega, mis peab toimuma pärast tapmist 120 tunni jooksul. Kuivsoolamisel kasutatakse soola, pipart ja looduslikke lõhnataimi. Pärast soolamist jäetakse tagasingid korralikuks veetustamiseks piisavalt pikaks ajaks seisma, pestes neid seejärel leige, mis tahes desinfektsioonivahenditeta veega. Tagasinke kuivatakse eri ruumis, kus kontrollitakse temperatuuri ja niiskust. Suitsutamise lõppetapp hõlmab tagasingi määrimist seguga, mis koosneb pekist, nisu- ja riisijahust, soolast, piprast ja looduslikest lõhnataimedest. Laagerdumine toimub eriruumides, milles on tagatud korralik õhuvool ja temperatuur 12–25 °C. Selle aja jooksul saab sinke õhutada ning need jäetakse tootmispiirkonnas valitsetavatest ilmastikuoludest tingitud valguse ja loomuliku niiskuse kätte. Sinkide laagerdumisaeg, mida arvestatakse soolamisest turustamiseni, peab 7,5–8,5 kg lõppkaaluga sinkide puhul olema vähemalt kui 10 kuud ning rohkem kui 8,5 kg kaaluvate sinkide puhul vähemalt 12 kuud.

Viilutamiseks ettenähtud toode „Prosciutto Toscano” peab laagerduma kaks kuud kauem kui eelmises lõigus osutatud ajavahemik, st 7,5–8,5 kg kaaluga sinkide puhul vähemalt 12 kuud ning rohkem kui 8,5 kg kaaluvate sinkide puhul vähemalt 14 kuud.

Laagerdumisprotsessi lõpus märgistab tootja kontrolliasutuse ametniku juuresolekul nõutavatele tingimustele vastavad singid põletusmärgiga, millel on sõnadega „PROSCIUTTO TOSCANO DOP” varustatud logo. Et tagada jälgitavus tootmistsükli kõikides eri etappides, võib põletusmärk sisalda veel kahte muud numbrit, et identifitseerida mis tahes teist tootmistsüklisse kaasatud ettevõtjat.

Laagerdumisprotsessi lõpus peab toote „Prosciutto Toscano” viilutamine ja pakendamine toimuma punktis 4.3 osutatud tootmispiirkonnas, et tagada viilutamiseks ettenähtud singi nõutud erinev laagerdumisaeg ning punktis 4.2 kirjeldatud liha ja rasva niiskuse ja välimusega seotud omadused. Viilutamiseks ja pakendamiseks määratud tagasinkide konditustatud lihatükkidena laagerdumine määramata ajavahemiku jooksul ja sätestatud tingimustest erinevates keskkonnatingimustes võib põhjustada selliste tunnuste tekkimist, mis ei ole tootele „Prosciutto Toscano” omased, nagu näiteks ebatavalise hallituse teke, valgu keemilist indeksit muutev ebatavaline valgu vähenemine või isegi rasvkoe osa rääsumine sel määral, et singi maitse ja lõhn erinevad oluliselt tarbijate poolt traditsiooniliselt hinnatud toote vastavatest omadustest. Lisaks sellele võib liha ja rasva enne pakendamist õhu kätte jätmine põhjustada singi söödava pealispinna tugevat oksüdeerumist, singi värvuse tumepruuniks muutumist ning lihaskoe välispinna kuivamist või liigniiskuse korral pehmeks muutumist.

4.6. Seos piirkonnaga:

Kaitstud päritolunimetusega toote omadused sõltuvad keskkonnatingimustest ning looduslikest ja inimfaktoritest. Määratletud piirkonna eripärast sõltuvad eelkõige tooraine omadused. Toormaterjali allikaks oleva piirkonna loomakasvatuse areng on seotud teravilja kasvatamisega ulatuslikel aladel ning seakasvatust edendavate töömeetoditega.

Toote „Prosciutto Toscano” tootmispiirkonna piiratud ala õigustavad punktis 4.3 osutatud piirkonna tingimused. Toscana maastik ja geograafilised iseärasused on ideaalsed kõrgekvaliteediliste sinkide tootmiseks. Toscana naaberpiirkondade kliimast erinevad ilmastikutingimused on sinkide laagerdamiseks samuti eriti sobivad. Seega on kliima ideaalne selleks, et soodustada keskkonnatingimuste ning aeglaselt ja tervislikult laagerduvate, piirkonnale iseloomulike toodete edukat kombinatsiooni: nii piirkonna veini, oliiviõli, juustu ning muidugi ka singi puhul.

Keskkonnafaktorid on tihedalt seotud tootmispiirkonna eripäraga; piirkonna jahedad ja haljendavad orud ning metsaga kaetud künkad mõjutavad oluliselt nii piirkonna kliimat kui lõpptoote omadusi. Kombinatsioon tooraine/toode/määratlus on seotud piirkonna sotsiaal- ja majandusarenguga.

4.7. Kontrolliasutus:

Nimi: INEQ — Istituto Nord Est Qualità Aadress: Via Rodeano 71 33038 S. Daniele del Friuli UD ITALIA Tel +39 0432940349 Faks +39 0432943357 E-post: info@ineq.it

4.8. Märgistamine:

Toote „Prosciutto Toscano” kaitstud päritolunimetus peab olema märgisel tähistatud mis tahes muust kirjast kergesti eristatavate selgete ja kustutamatute tähtedega, millele vahetult järgneb lause „Denominazione di Origine Protetta” või tähed „D.O.P.”. Lisada ei tohi midagi, mida ei ole selgesõnaliselt lubatud. Muude kui reklaami eesmärgil kasutatavate või ostjaid eksitavate nimede, kaubanimede või kaubamärkide kasutamine on siiski lubatud, samuti ka seakasvatusettevõtete märkimine tingimusel, et tooraine on pärit üksnes nendest ettevõtetest. Toodet „Prosciutto Toscano” võib turustada kuni 30 kuu jooksul alates värskete tagasinkide suitsutamise algusest. Toodet „Prosciutto Toscano” võib turustada ka konditustatud tootena, st eri suuruse ja kaaluga viilude või portsjonitena. Toote kõnealused liigid peavad turustamiseks olema pakitud vastavatesse toidupakenditesse või mahutitesse, mis on nõuetekohaselt pitseeritud. Toote põletusmärk peab olema nähtav siis, kui kogu konditustatud sink on pakendatud. Kui valmistatakse ette singi portsjonid, peab põletusmärk olema nähtav iga tüki peal. Kui portsjonid on saadud singist, mis laagerdumisprotsessi lõpus on jäänud põletusmärgita, peab tootja kontrolliasutuse ametniku juuresolekul varustama singi põletusmärgiga enne seda, kui sink jagatakse portsjoniteks.